คืบหน้ามาตรการบริหารจัดการผลไม้ การแก้ไขปัญหาการส่งออกผลไม้ปี 2565 เร่งช่วยเหลือชาวเกษตรกรผลไม้
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยความคืบหน้ามาตรการบริหารจัดการผลไม้ปี 2565 และการแก้ไขปัญหาการส่งออกผลไม้ ครั้งที่ 2/2565 ว่า การส่งออกผลไม้สดไปยังตลาดที่ใหญ่ที่สุดของไทยคือ ประเทศจีน ที่ส่งออกถึงร้อยละ 90 โดยในปีนี้ตั้งเป้าส่งออกจำนวน  530,000 ตัน ปัจจัยสำคัญคือ การจัดระบบการขนส่ง ซึ่งในปี 2564 ที่ผ่านมา ใช้เส้นทางเรือร้อยละ 52 ทางบกร้อยละ 48 และทางอากาศไม่ถึงร้อยละ 1 สำหรับในปี 2565 นี้ จะมีการปรับแผนการขนส่งทางบกส่งไปจีน เนื่องจากปัญหาการเข้าด่านของประเทศจีนทั้ง 4 ด่านหลัก เนื่องจากมีปัญหาเรื่องการเปิด-ปิดด่าน เพราะสถานการณ์โควิดในประเทศจีนและนโยบาย Zero-Covid ของจีน จึงได้มีการปรับเป็นขนส่งทางเรือมากขึ้น โดยขณะนี้มอบหมายให้กรมส่งเสริมการค้าระหว่างประเทศทำแผนส่งผลไม้สดไปจีนครบทั้ง 530,000 ตันแล้ว แบ่งเป็นการขนส่งทางเรือร้อยละ 83  จำนวน 3.9 แสนตัน และทางอากาศได้มีการเตรียมพื้นที่รองรับไว้แล้ว 36,000 ตัน คิดเป็นร้อย 6.5 ของการขนส่งทั้งหมด ขณะที่ส่วนที่เหลืออีกร้อยละ 10.5 จะเน้นการส่งออกผ่านทางบกไปสู่ 4 ด่านของจีนคือ โม่ฮาน โหย่วอี้กวาน ตงซิงและผิงเสียง ซึ่งถ้าด่านใดประสบปัญหาปิดด่าน ทูตพาณิชย์กับทูตเกษตรและกระทรวงการต่างประเทศมีหน้าที่เร่งรัดเจรจากับจีนให้เปิดด่านโดยเร็วที่สุดนอกจากนี้ ด้านผลผลิตผลไม้ปี 2565 นี้ คาดการณ์จะมีผลผลิตรวม 5.36 ล้านตัน  เพิ่มขึ้นจากปีที่แล้วร้อยละ 11 และจำนวนผลไม้ไทยที่ส่งออกไปยังทั่วโลกตั้งแต่เดือนมกราคม-มีนาคม 2565 มีปริมาณ 754,027 ตัน คิดเป็นมูลค่า 33,983.90 ล้านบาท  แบ่งเป็นผลไม้สด 225,159 ตัน ผลไม้แปรรูปและกระป๋อง 213,578 ตัน ผลไม้แห้ง  180,254 ตัน ผลไม้แช่เย็นแช่แข็ง 9,620 ตัน